CELEX: 62017TN0570
Language: bg
Date: 2017-08-17 00:00:00
Title: Дело T-570/17: Жалба, подадена на 17 август 2017 г. — Algebris (UK) и др./Комисия

20.11.2017   
            
            
               BG
            
            
               Официален вестник на Европейския съюз
            
            
               C 392/32
            
         Жалба, подадена на 17 август 2017 г. — Algebris (UK) и др./Комисия
   (Дело T-570/17)
   (2017/C 392/42)
   Език на производството: английски
   
      Страни
   
   
      Жалбоподатели: Algebris (UK) Ltd (Лондон, Обединено кралство), Anchorage Capital Group LLC (Ню Йорк, Ню Йорк, Съединени щати), Ronit Capital LLP (Лондон) (представители: T. Soames, lawyer, R. East, Solicitor, N. Chesaites, Barrister, и J. Vandenbussche, lawyer)
   
      Ответник: Европейска комисия
   
      Искания на жалбоподателя
   
   Жалбоподателят иска от Общия съд:
   
               —
            
            
               да отмени изцяло Решение (ЕС) 2017/1246 от 7 юни 2017 година на Комисията за одобряване на схемата за преструктуриране, приета от Единния съвет за преструктуриране с Решение SRB/EES/2017/08 от 7 юни 2017 година по отношение на Banco Popular Español, S.A. (1), или при условията на евентуалност — да отмени член 1 от него;
            
         
               —
            
            
               да осъди Комисията да плати направените от жалбоподателите съдебни разноски.
            
         
      Основания и основни доводи
   
   В подкрепа на жалбата си жалбоподателят излага шест основания.
   
               1.
            
            
               В рамките на първото основание се твърди, че Европейската Комисия не е изпълнила изобщо или не е изпълнила надлежно законоустановеното си задължение да разгледа аспектите на схемата за преструктуриране, които са свързани с правото на преценка.
            
         
               2.
            
            
               В рамките на второто основание се твърди, че Европейската комисия не е мотивирала надлежно обжалваното решение.
            
         
               3.
            
            
               В рамките на третото основание се твърди, че Европейската комисия е допуснала сериозни нарушения на принципите на поверителност и на професионална тайна в противоречие с член 339 ДФЕС, с член 88, параграф 1 от Регламент (ЕС) № 806/2014 (2) за установяването на еднообразни правила и еднообразна процедура за структурирането, както и в противоречие с практиката на Съда, като по този начин не е зачела и правото на жалбоподателите на добра администрация, което е установено в член 41 от Хартата на основните права на Европейския съюз.
            
         
               4.
            
            
               В рамките на четвъртото основание се твърди, че Европейската комисия е допуснала явни грешки в преценката при прилагането на членове 14, 18, 20, 21, 22 и 24 от Регламент № 806/2014.
               
                           —
                        
                        
                           В това отношение жалбоподателите твърдят, че оценката на Banco Popular, на която се основава действието по преструктуриране, предприето в рамките на схемата за преструктуриране, не е правилна, задълбочена или реалистична и противоречи на принципа, съгласно който никой от кредиторите не трябва да бъде ощетен. Следователно тази оценка не съставлява вярно, надеждно и точно доказателство, на което да се базира схемата за преструктуриране, и не е можела да служи за основание на обжалваното решение. Освен това, поради същите причини схемата за преструктуриране (и съответно обжалваното решение) била явно несъразмерна, тъй като надхвърляла мерките, необходими за постигане на целите на преструктурирането.
                        
                     
         
               5.
            
            
               В рамките на петото основание се твърди, че схемата за преструктуриране, одобрена с обжалваното решение, нарушава правото на жалбоподателите на собственост, което е установено с общите принципи на правото на Европейския съюз и с член 17 от Хартата на основните права.
            
         
               6.
            
            
               В рамките на шестото основание се твърди, че схемата за преструктуриране е приета и одобрена от Европейската комисия в нарушение на правото на жалбоподателите да бъдат изслушани съгласно член 41 от Хартата на основните права и практиката на Съда.
            
         
      (1)  Решение (ЕС) 2017/1246 на Комисията от 7 юни 2017 година за одобряване на схемата за преструктуриране на Banco Popular Español S.A. (нотифицирано под номер С(2017) 4038) (ОВ L 178, 2017 г., стр. 15).
   
      (2)  Регламент (ЕС) № 806/2014 на Европейския парламент и на Съвета от 15 юли 2014 година за установяването на еднообразни правила и еднообразна процедура за преструктурирането на кредитни институции и някои инвестиционни посредници в рамките на Единния механизъм за преструктуриране и Единния фонд за преструктуриране и за изменение на Регламент (ЕС) № 1093/2010.